Sudah puas popular
Pembabitan dalam program realiti TV popular, Akademi Fantasia musim kelima (AF5) pada 2007 adalah pilihan tepat dibuat pelakon dan penyanyi, Dafi Ismail Sabri, 36, untuk aktif dalam bidang seni.Kini, diam tak diam sudah 17 tahun Dafi atau nama sebenarnya, Gadaffi Ismail Sabri berkecimpung di persada industri hiburan tanah air dan mampu kekal relevan meskipun bakat baharu hadir bersilih ganti.Bertemu dengannya di Wangsa Maju, Kuala Lumpur baru-baru ini, anak kedua bekas Perdana Menteri ke-9, Datuk Seri Ismail Sabri Yaakob ini berkata, dia bersyukur kerjaya seninya mampu bertahan sampai sekarang, relevan dan berjalan lancar."Alhamdulillah, walaupun nampak saya macam 'menyepi' dalam karier (seni), tapi sebenarnya rezeki berlakon tak putus. Malah, saya juga baru selesai penggambaran filem Martabat: Misi Berdarah."Filem ini arahan bersama Adrian Teh dan Zahiril Adzim yang bergenre komedi aksi. Okeylah wataknya dan 'team' kerja produksi pun bagus. Sekarang ini, saya aktif dalam bidang seni untuk terus bertahan relevan saja. "Saya buat sebab minat dan suka nak buat. Dah tak ada pun nak fikir soal populariti dan sebagainya sebab masa AF5 dulu, saya dah pernah rasa (popular) dan cukuplah itu," katanya.Ditanya status dirinya sebagai anak bekas Perdana Menteri yang tetap menjadi perhatian ramai, Dafi berkata, itu adalah kenyataan dan dianggap satu bonus, namun dia tetap bekerja seperti orang lain juga."Tokoh politik itu adalah bapa saya. Tapi, untuk saya sendiri tetap kena kerja macam orang lain juga, cari rezeki bagi menyara kehidupan dan berdikari dengan cara sendiri. Selain menceburi bidang seni, saya pun ada jalankan perniagaan."Kalau sebelum ini, saya pernah tubuhkan syarikat pengurusan 'talent' (bakat) yang kini diuruskan rakan saya sepenuhnya, sekarang saya sibuk dengan perniagaan dalam perkhidmatan dron."Jadi, apa yang boleh dikatakan saya sentiasa sibuk bekerja. Apatah lagi, perniagaan dron ini baru setahun saya usahakan dan banyak strategi yang perlu diatur untuk mengukuhkannya. Dalam perniagaan pun banyak pesaing," katanya.Berbicara mengenai tawaran berlakon drama, Dafi berkata, buat masa ini dia tiada lagi drama baharu, namun tidak menolak sekiranya ada produksi inginkan pembabitannya dengan watak sesuai kerana tidak memilih."Kalau berkenaan watak, saya biasanya tidak memilih sangat pun. Asalkan sesuai dan boleh dilakonkan dengan baik, saya terima. Sebabnya, macam yang saya cakap, saya buat (berlakon) kerana minat dan suka."Cuma sekarang ini saya sibuk dengan urusan promosi lagu Hellooo! yang baru dilancarkan. Selepas bertahun-tahun tiada lagu baru, ini adalah masanya kemunculan semula," katanya.Antara filem lakonan Dafi seperti Ada Hantu, Ada Hantu 2, Malbatt: Misi Bakara, manakala drama ialah Hotel Mania, Opah Popular, Dia Semanis Honey, Dia Semanis Honeymoon, Mak Cun 3, Klik! Pengantin Musim Salju dan Jefri Zain. Teruja dapat lagu AltimetPernah muncul dengan album studio, Seumur Hidup yang memuatkan tiga lagu pada 2009, Dafi juga cukup popular dengan lagu Bila Terasa Rindu yang menjadi runut bunyi (OST) filem Duyung.Lima tahun kemudian, pada 2014 pula dia menghasilkan EP berjudul D4FI yang mempertaruhkan lagu Salahkan Aku dan sesudah itu terus 'menyepi' diri sebagai penyanyi kerana memberi fokus terhadap lakonan.Bagaimanapun, Dafi baru-baru ini melancarkan single Hellooo! hasil ciptaan komposer Shazee Ishak dan liriknya ditulis oleh Altimet yang diakui umpama 'dream come true' baginya."Saya rasa 'mimpi jadi kenyataan' sebab lirik lagu Hellooo! itu dituliskan oleh Altimet. Ini kerana, saya dah lama menyimpan hasrat untuk dapat bekerjasama dengan Altimet dan tak sangka dia sudi juga."Ketika saya berjumpa dengannya (Altimet) dan minta sendiri dia tuliskan lirik lagu untuk saya, Alhamdulillah dipermudahkan urusannya oleh Allah. Ketika itu, seingat saya pada awal 2020."Apabila siap saja melodi dan lirik lagu Hellooo! ini, saya terus rakam sebab nak lancarkannya pada tahun itu juga (2020). Sebabnya, saya dah lama tak rakam lagu baharu untuk pendengar," katanya.Menurut Dafi, selain perasaan rindu muncul dengan lagu baharu, tujuan dia merakamkan lagu Hellooo! berikutan ramai peminatnya sudah lupa bahawa bidang pertama diceburinya adalah nyanyian.